b'\n_START_ARTICLE_\nAleksei Ant\xc3\xb3nov\n_START_SECTION_\nBiografia\n_START_PARAGRAPH_\nFill d\'un oficial d\'artilleria tsarista, tenia ascend\xc3\xa8ncia t\xc3\xa0rtara. Va tenir una bona educaci\xc3\xb3, parlant a m\xc3\xa9s del rus el polon\xc3\xa8s, l\'alemany, el franc\xc3\xa8s i l\'angl\xc3\xa8s; i mostrant inclinacions militars fins a quedar orfe de pare el 1908 i de mare el 1915, veient-se obligat a mantenir la seva fam\xc3\xadlia. Malgrat aix\xc3\xb2, inici\xc3\xa0 els seus estudis de f\xc3\xadsica i matem\xc3\xa0tiques a Sant Petersburg._NEWLINE_Amb l\'inici de la Primera Guerra Mundial es vei\xc3\xa9 obligat a abandonar els seus estudis, sent enviat a l\'Acad\xc3\xa8mia Militar P\xc3\xa0vlosli, d\'on es graduaria el 1916 amb rang de Tinent de Segona, i sent destinat a la primavera de 1917 al 8\xc3\xa8 Ex\xc3\xa8rvit al front sud-occidental, sota el comandament del general Aleksei Bruss\xc3\xadlov. Anton\xc3\xb2v particip\xc3\xa0 en l\'ofensiva de Bruss\xc3\xadlov, que acab\xc3\xa0 en un frac\xc3\xa0s i on va resultar ferit.\n_START_SECTION_\nGuerra Civil Russa\n_START_PARAGRAPH_\nEl 1918 va ser desmobilitzat, treballant a l\'institut forestal de Petrograd, fins que a l\'abril de 1919 va ser cridat a files per l\'Ex\xc3\xa8rcit Roig, participant en la Guerra Civil Russa al Front Sud com a ajudant del cap de l\'estat major de la 1a Divisi\xc3\xb3 de Moscou, sent nomenat posteriorment cap de l\'estat major de la 45a Brigada de la 15a Divisi\xc3\xb3, participant en la campanya de Crimea contra Wrangel. La seva brigada, despr\xc3\xa9s de la guerra. La seva brigada, un cop finalitzada la guerra, va establir-se a Mikol\xc3\xa0iv (Ucra\xc3\xafna).\n_START_SECTION_\nD\xc3\xa8cada de 1930\n_START_PARAGRAPH_\nAt\xc3\xb3nov rest\xc3\xa0 a la 45a Brigada, on els seus comandants i subordinats tenien un concepte immillorable d\'ell. El 1928 va ser enviat a l\'Acad\xc3\xa8mia Militar Frunze, graduant-se el 1931 tant als cursos de comandament com en el d\'int\xc3\xa8rpret militar de franc\xc3\xa8s. El 1932 torn\xc3\xa0 a l\'acad\xc3\xa8mia, on als pocs mesos es gradu\xc3\xa0 en estat major amb els m\xc3\xa0xims honors, sent nomenat cap d\'estat major de la 46a divisi\xc3\xb3 d\'infanteria, amb base a Korosten._NEWLINE_Entre octubre de 1932 i maig de 1933 assist\xc3\xad al curs de la Facultat Operativa Militar de l\'Acad\xc3\xa8mia Frunze, obtenint la certificaci\xc3\xb3 per treballar als c\xc3\xa0rrecs m\xc3\xa9s alts d\'estat major. Entre 1934 i 1935 va ser el cap d\'estat major de la divisi\xc3\xb3 de Mogilev-Iamol al Districte Militar d\'Ucra\xc3\xafna, que en ser restructurat i dividit en dos, At\xc3\xb3nov va passar a ser el cap d\'estat major d\'un dels dos districtes resultants, el districte militar de Kh\xc3\xa0rkiv, entre 1935 i 1936._NEWLINE_El 1935, Ant\xc3\xb3nov particip\xc3\xa0 en el plantejament i jug\xc3\xa0 un paper clau d\'unes grans maniobres militars que l\'Ex\xc3\xa8rcit Roig realitz\xc3\xa0 al Districte Militar de K\xc3\xadev, amb la participaci\xc3\xb3 de 65.000 homes, 1.000 tancs i 600 avions, en un front de 250 kil\xc3\xb2metres. Les maniobres van ser considerades tot un \xc3\xa8xit per Kliment Voroix\xc3\xadlov i per Iona Iakir._NEWLINE_Entre 1936 i 1937 assist\xc3\xad a l\'Acad\xc3\xa8mia General d\'Estat Major, conjuntament amb Leonid G\xc3\xb3vorov i Andrei S\xc3\xa0kharov. L\'amistat entre Ant\xc3\xb3nov i Aleksandr Vasilevski. Tot i que el curs inicialment estava programat perqu\xc3\xa8 s\'estengu\xc3\xa9s durant 18 mesos, va ser redu\xc3\xaft per als millors estudiants per poder cobrir els c\xc3\xa0rrecs vacants ocasionats per les purgues de Stalin. Finalitzat el curs, va ser nomenat cap de l\'estat major del Districte Militar de Moscou._NEWLINE_Entre 1938 i 1941 va exercir com a instructor especial, aix\xc3\xad com a sots-cap del departament general de t\xc3\xa0ctica militar de l\'acad\xc3\xa8mia Frunze, impartint classes de t\xc3\xa0ctica i planificaci\xc3\xb3, a m\xc3\xa9s de tasques d\'entrenament per a oficials._NEWLINE_Abans de l\'esclat de la guerra, entre el 16 de mar\xc3\xa7 i el 24 de juny de 1941 va ser sots-cap d\'estat major del Districte Militar de K\xc3\xadev.\n_START_SECTION_\nSegona Guerra Mundial\n_START_PARAGRAPH_\nAmb l\'esclat de la guerra, el 24 de juny es convert\xc3\xad en el cap de l\'estat major del districte militar de K\xc3\xadev, comandant l\'equip pel plantejament de comandament del Front Sud, col\xc2\xb7laborant estretament amb el coronel Hovhannes Bagramian. Ant\xc3\xb3nov va ser cap de l\'estat major del Front Sud entre el 27 d\'agost de 1941 i el 28 de juliol de 1942. Planej\xc3\xa0 el contraatac de les tropes sovi\xc3\xa8tiques a l\'ofensiva de Rostov (operaci\xc3\xb3 Saturn); desbarataren el pla estrat\xc3\xa8gic alemany per assegurar l\'ala esquerra del front, aix\xc3\xad com creant les condicions pel contraatac de les tropes sovi\xc3\xa8tiques a la zona de Moscou. Entre juliol i desembre de 1942 ocup\xc3\xa0 el c\xc3\xa0rrec de cap de l\'estat major del Front del Caucas Nord, del Grup Mar\xc3\xadtim de Forces i del Front del Transcaucas, successivament._NEWLINE_Entre desembre de 1942 i maig de 1943 va ser nomenat cap d\'operacions de l\'administraci\xc3\xb3 de l\'Estat Major General i segon d\'Aleksandr Vasilevski, llavors cap de l\'Estat Major de l\'Ex\xc3\xa8rcit Roig. La seva missi\xc3\xb3 era d\'enlla\xc3\xa7 entre els altres oficials i informar a Stalin de la situaci\xc3\xb3 general. Des del 20 de maig de 1943 i fins al 4 de febrer de 1945 va ser el primer sots-cap de l\'Estat Major General de l\'Ex\xc3\xa8rcit Roig, sent el comandant del mateix el general Sergei Ixtemenko.\n_START_SECTION_\nCampanyes destacades\n_START_PARAGRAPH_\nAt\xc3\xb3nov va tenir un paper fonamental en la planificaci\xc3\xb3 del contraatac sovi\xc3\xa8tic posterior a l\'operaci\xc3\xb3 Zitadelle a l\'estiu de 1943, sent promogut a General d\'Ex\xc3\xa8rcit el 27 d\'agost de 1943._NEWLINE_El 1944 planej\xc3\xa0 l\'operaci\xc3\xb3 Bagration, que assol\xc3\xad el col\xc2\xb7lapse del Grup d\'Ex\xc3\xa8rcits Centre, en coordinaci\xc3\xb3 amb la invasi\xc3\xb3 de Normandia per part dels Aliats Occidentals._NEWLINE_Cal destacar el plantejament de les campanyes de Pr\xc3\xbassia Oriental, V\xc3\xadstula-Oder, Pomer\xc3\xa0nia Oriental, Viena, Berl\xc3\xadn i Praga, on At\xc3\xb3nov va tenir un paper destacat amb solucions creatives a complexos problemes estrat\xc3\xa8gics, aix\xc3\xad com la successi\xc3\xb3 de r\xc3\xa0pids cops a l\'enemic.\n_START_SECTION_\nConfer\xc3\xa8ncies de Ialta i Potsdam\n_START_PARAGRAPH_\nEl 1944 At\xc3\xb3nov va exercir de portaveu en cap i va estar present tant a la confer\xc3\xa8ncia de Ialta al febrer de 1945, tractant el tema de la col\xc2\xb7laboraci\xc3\xb3 aliada en el bombardeig de les l\xc3\xadnies d\'aprovisionament alemanyes al front oriental; com a la confer\xc3\xa8ncia de Potsdam al juliol-agost de 1945, com a part de la delegaci\xc3\xb3 sovi\xc3\xa8tica.\n_START_SECTION_\nDarreres campanyes\n_START_PARAGRAPH_\nQuan Vasilevski va ser transferit al Tercer Front de Bielor\xc3\xbassia en morir el general Txerniakhovski el 18 de febrer, Ant\xc3\xb3nov assum\xc3\xad el c\xc3\xa0rrec de Cap de l\'Estat Major General, mantenint-se al c\xc3\xa0rrec fins despr\xc3\xa9s de la rendici\xc3\xb3 d\'Alemanya, mentre que Vasilevski era destinat a la direcci\xc3\xb3 de l\'operaci\xc3\xb3 Tempesta d\'Agost a l\'Extrem Orient, tot i que s\'atribueix a Ant\xc3\xb3nov l\'ajut del seu estat major per a la derrota de l\'ex\xc3\xa8rcit japon\xc3\xa8s del Guandong, assegurant la vict\xc3\xb2ria en una operaci\xc3\xb3 estrat\xc3\xa8gica en un espai de temps molt curt.\n_START_SECTION_\nCarrera durant la postguerra\n_START_PARAGRAPH_\nLa primera dificultat que es plantej\xc3\xa0 a Ant\xc3\xb3nov va ser la d\'organitzar la desmobilitzaci\xc3\xb3 de m\xc3\xa9s de 5 milions d\'homes per a la seva reintegraci\xc3\xb3 a l\'economia sovi\xc3\xa8tica._NEWLINE_Al setembre de 1946 es dissolgu\xc3\xa9 el Comit\xc3\xa8 Estatal per a la Defensa i el Quarter General (la Stavka), sent substitu\xc3\xaft per l\'Alt Consell Militar, sent nomenat segon al comandament. Quan Vasilevski torn\xc3\xa0 a prendre el c\xc3\xa0rrec de cap de l\'estat major general, Ant\xc3\xb3nov va ser nomenat director del departament d\'organitzaci\xc3\xb3 i mobilitzaci\xc3\xb3._NEWLINE_Quan el 1948 culmin\xc3\xa0 la primera fase de la desmobilitzaci\xc3\xb3, Ant\xc3\xb3nov va ser nomenat comandant del Districte Militar Transcaucasi\xc3\xa0._NEWLINE_Com molts altres generals sovi\xc3\xa8tics, Ant\xc3\xb3nov va ser relegat durant la postguerra, no intervenint en la lluita de poder que va tenir lloc despr\xc3\xa9s de la mort de Stalin. Amb l\'ascens al poder de Nikita Khrusxov, Ant\xc3\xb3nov torn\xc3\xa0 a ser nomenat segon de Vasilevski el 1954; pas previ per ser nomenat cap de l\'estat major del Pacte de Vars\xc3\xb2via el 1955, c\xc3\xa0rrec que ocuparia fins a la seva mort el 1962. En aquest c\xc3\xa0rrec hagu\xc3\xa9 d\'enfrontar-se amb nombroses dificultats, no nom\xc3\xa9s militars sin\xc3\xb3 que tamb\xc3\xa9 pol\xc3\xadtiques.\n_START_SECTION_\nDarrers temps\n_START_PARAGRAPH_\nTot i que des de 1945 se li havia detectat una malaltia card\xc3\xadaca, Ant\xc3\xb3nov segu\xc3\xad en actiu, encara que requeria tractament m\xc3\xa8dic sovint. Aleksei Ant\xc3\xb3nov va morir al deu despatx d\'un infart card\xc3\xadac, el 18 de juny de 1962._NEWLINE_Va ser enterrat a la Pla\xc3\xa7a Roja de Moscou.\n_START_SECTION_\nPeticions d\'honors p\xc3\xb2stums\n_START_PARAGRAPH_\nEl 2003 diversos l\xc3\xadders militars russos van fer una petici\xc3\xb3 al President Vlad\xc3\xadmir Putin perqu\xc3\xa8 el General d\'Ex\xc3\xa8rcit Ant\xc3\xb3nov reb\xc3\xa9s el t\xc3\xadtol d\'Heroi de la Federaci\xc3\xb3 Russa a t\xc3\xadtol p\xc3\xb2stum. El recurs de cassaci\xc3\xb3, en particular, deia que "Ant\xc3\xb3nov, literalment, es crem\xc3\xa0 al treball. El general Ant\xc3\xb3nov va ser l\'\xc3\xbanic general que reb\xc3\xa9 l\'orde de la Vict\xc3\xb2ria, per\xc3\xb2 el seu nom no es menciona a una llarga llista de senyors de la guerra que van fer serveis especials pel seu pa\xc3\xads. At\xc3\xb3nov no va ser fet Mariscal de la Uni\xc3\xb3 Sovi\xc3\xa8tica ni reb\xc3\xa9 el t\xc3\xadtol d\'Heroi de la Uni\xc3\xb3 Sovi\xc3\xa8tica, malgrat que ho mereixia."_NEWLINE_El 2005 es torn\xc3\xa0 a enviar una petici\xc3\xb3 al vicegovernador de Sant Petersburg, que a l\'hora envi\xc3\xa0 una carta al comandant del Districte Militar de Sant Petersburg, per fer una petici\xc3\xb3 al Ministre de Defensa perqu\xc3\xa8 es conced\xc3\xads a Ant\xc3\xb3nov el t\xc3\xadtol d\'Heroi de la Federaci\xc3\xb3 de R\xc3\xbassia a t\xc3\xadtol p\xc3\xb2stum. Malgrat tot, la petici\xc3\xb3 va ser denegada per la Direcci\xc3\xb3 de Personal de Defensa._NEWLINE_A m\xc3\xa9s, tamb\xc3\xa9 s\'envi\xc3\xa0 una petici\xc3\xb3 al President de Bielor\xc3\xbassia perqu\xc3\xa8 es nomen\xc3\xa9s a Ant\xc3\xb3nov Heroi de la Rep\xc3\xbablica de Bielor\xc3\xbassia a t\xc3\xadtol p\xc3\xb2stum, petici\xc3\xb3 que tamb\xc3\xa9 va ser denegada.'